सुकराला देवी दा मन्दर बलौरा थमां कोई छे मील दूर ऐ। श्री रामचन्द्र काक ने अपनी पुस्तका च लिखेदा ऐ जे इस मन्दरै च स्थापत मल्ला देवी कश्मीरा दी शारदा देवी दा गै अवतार ऐ। ओ आखदे न जे अमोलकराम ना दे, सुकराला ग्रां दे ब्राह्मणौ ने कश्मीर जाइयै शारदा देवी दी उपासना कीती ते बर मगेआ जे देवी उन्दे ग्रां प्रगट होऐ। देवी ने प्रसन्न होइयै बर दिता जे में तेरे कुलै दी त्री पीढ़ी च तेरे ग्रां प्रगट होंग। सुनेआ जंदा ऐ जे अमोलक रामै दे पड़ोतरे ने इक दिन इक शिला झरने च तरदी दिक्खी शारदा दा चमत्कार समझियै ओ उसी चुक्कियै घर लेई आया ते इक पवित्तर स्थानै पर स्थापत करी दिता। बाद च चंबे दे राजे माधोसिंहै ने इत्थें मन्दर बनवाया ते ओदे च काली दी स्थापना कीती। उस समें कोला लेइयै इस स्थानै दी महमा बदन लगी ते बकरें दी बली चढ़ना शुरू होई गेई। श्री रामचन्द्र काक दी राए च ‘सुकराला’ शब्द ‘शारिकालय’ दा अपभ्रश ऐ। ‘शारिका’ कश्मीर दी शारदा देवी दा गै दूआ नां ऐ। पर मेरे बचारै च ‘सुकराला’ शब्दै गी कश्मीर दे ‘शारिकालय’ शब्दै दा अपभ्रश बनाने दी लोड़ नई पौदी। ‘सुकराला’ आपूं गै शुद्ध संस्कृत शब्द सुकराला अर्थात महाकाली, देवी दा वाचक ऐ, जिदा अर्थ ऐ ‘महा भयंकर’। सुकराला दा ए मन्दर उत्तर भारत दी आर्य शैली दे मन्दरें दी परम्परा दा शिखर-मन्दर ऐ।